Kejohanan Golf P194 Petra Jaya 26 Mac ini
KEJOHANAN Golf P194 Petra Jaya (Piala Pusingan) Dato’ Sri Fadillah Yusof Kali ke-12 akan diadakan pada Sabtu ini (26 Mac) di Kelab Golf Sarawak. Acara ini dibahagikan kepada Kategori Berpasukan, Individu, Tetamu Jemputan dan Jemputan Khas Kategori Wanita. Menurut Pengerusi Pengelola, Hilmy Othman berkata, kejohanan yang merupakan acara tahunan sejak 2008, akan menyaksikan tiga pasukan dari kawasan Dewan Undangan Negeri (DUN) Tupong, Samariang dan Satok bersaing untuk Trofi Cabaran P194 yang diidamkan.  “Setiap pasukan terdiri daripada 40 pemain yang layak mengundi di kawasan Parlimen P194 Petra Jaya,” katanya pada sidang media di Kelab Golf Sarawak, semalam. Tambahnya, pasukan ini dibahagikan kepada tiga kategori iaitu Kategori A (Handicap 0 hingga 12), Kategori B (Handicap 13 hingga 19) dan Kategori C (Handicap 20 hingga 26). Dalam pada itu, Pasukan Kejohanan akan diputuskan pada jumlah bersih skor tujuh pemain terbaik dari setiap kategori A, B dan C. Trofi Cabaran Golf P194 dianugerahkan kepada Pasukan Juara bagi tahun 2022 bersama piala untuk 21 pemain dengan markah terbaik. “Hadiah acara individu akan diberikan kepada terbaik 12 Skor Nett dan 6 Skor Gross,” ujarnya. Untuk Acara Jemputan dan Acara VIP, lima hadiah untuk setiap satu kategori akan diberikan kepada markah terbaik di bawah Sistem 36. Bagi Jemputan Khas Kategori Wanita, hadiah akan diberikan kepada 3 Skor Nett dan 2 Skor Gross. Penyampaian Hadiah dan Majlis Makan Malam akan diserikan dengan kehadiran Menteri Kanan Kerja Raya merangkap Ahli Parlimen P194 Petra Jaya, Dato’ Sri Fadillah Yusof pada hari yang sama di Pusat Konvensyen Borneo Kuching (BCCK). Oleh NUR AIN OTSMAN 
See author's posts
